khistorydata/jeongjo-sjw-relations huggingface dataset:
정조 10년
兵批。判書徐有隣進。參判李聖圭病。參議李夔入直進。參知洪仁浩病。同副承旨李泰永進。以李聖師爲同知。金衡柱爲內禁將。李福遠爲五衛將。朴廣源成種仁爲文兼。副司直單李集斗權金翊休李復永。同知單任嵂。
정조 10년
傳于沈豐之曰。左副承旨入侍。
정조 10년
以執義李敬一。獻納趙濟魯牌不進罷職傳旨。傳于洪明浩曰。只推。
정조 10년
李泰永。以兵曹言啓曰。同知中樞府事李壽弘。身病猝重。勢難供職。呈狀乞遞。西樞雖是閑局。不可一向虛帶。改差。何如。傳曰。允。
정조 10년
李泰永。以兵曹言啓曰。五衛將尹東瑀。身病猝重。無望供職。呈狀乞遞。侍衛輪番之任。不宜久曠。改差。何如。傳曰。允。
정조 10년
李泰永。以御營廳言啓曰。本廳前軍色從事官趙弘鎭。旣已敍用。還爲差下。使之察任。何如。傳曰。允。
정조 10년
正言李羽晉啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。新除授司諫洪周萬。時在京畿抱川地。司憲府掌令李殷模。時在京畿驪州地。請竝斯速乘馹上來事。下諭。答院曰。不允。李魯春事。大於此之罪名。多已停啓。蓋不如是。則非所以嚴隄防。足爲壞隄防之歸。大抵魯春情狀。非不曰可惡。似此換頭易面之人。何必責之以常情。然而乍停乍發。永作前啓。不已屑越之甚乎。速停此啓。以嚴隄防。末端事不允。下諭事。依啓。
정조 10년
持平金載翼疏曰。伏以。天休滋至。寶籙永鞏。我春宮邸下冊禮載擧。胄筵肇開。令聞允協於元良。德度日就於溫文。八域延頸。群生拭目。吾東方億萬年無疆之休。實基於此。幸臣出身。適忝慶科。自顧榮耀。益切感祝。仍伏念。臣家本寒素。識固謏寡。半生攻業。不過尋摘之文。隨衆應擧。只出祿仕之計。僥倖一第。猥通仕籍。簪筆登筵。昵侍耿光。涯分過矣。志願足矣。而釋褐周歲。濫驟淸顯。薇垣柏府。除旨聯翩。臣且惶且感。罔知措躬之所也。夫臺官之任。出入禁闥。補闕拾遺。指陳時政。繩愆糾謬。此淸朝之重任。士夫之峻選也。其所注擬。非比尋常。上不可以虛授。下不可以濫冒者。決矣。如臣骫骳巽軟。旣無風采之足以聳動。又乏言議之足以激揚。則顧何可徒恃寵靈。蹲冒匪據。以貽淸朝之辱。士夫之羞哉。反復揣量。末由承膺。常參有命。而亦無趨造之望。分義都缺。兢惶冞深。玆敢略綴短章。仰暴悰懇。伏乞聖慈。俯賜諒察。鐫改臣職名。以重公器。以安私分。千萬幸甚。臣旣不以見職自居。則不宜贅及他辭。而憂愛之忱。有不能自已。敢此附陳。惟聖明少垂察焉。臣竊伏惟念。今日國事誠弊矣。政令之不衷。紀綱之不立。民生之困苦。風俗之頹廢。若此類者。不可悉數。臣顧不暇猥及。請論其大體之所以失。而衆弊之原因。可見也。嗚呼。天下國家之治。未有不以奮厲而興。篤實而成者。蓋奮厲則有爲。篤實則有功。二者具而治道乃成。今殿下以聰明睿智之姿。承祖宗積累之業。臨政願治。夙宵憂勤。而功緖不立。治效不著者。豈非立志不能奮厲。做事不能篤實。有以致之耶。我朝立國以來。規模法制。極其宏遠。而久則弊生。其勢爲然。殿下當至艱之會。任至重之責。是必有恢弘開拓。振發淬勵。改紀易轍。興廢補漏。然後乃可以挽回世運。振刷頹綱。仰副我祖宗付托之盛。而今乃雍容暇豫。循故守常。未見其政令事爲之有以透徹做去。夫以殿下之明聖。亦豈不欲經營振作。力行實踐。而執守或欠於堅確。施措每患其沿襲。弛張之間。作輟相仍。又無承佐之臣。左右彌綸。仰贊明志者。惟以簿書期會。無違式例。爲廟謨。筋力趨走。苟免誚責。爲家計。國家之多少利害。未嘗硬脊擔負。以致聖明獨勞於上。而國事日非於下。言念及此。寧不澟然。雖然此非一時之故也。規模之所因襲。風習之所漸染。其來固已久矣。殿下當斯時而任斯責。則一變前轍。汛掃宿弊。策勵群工。大振壞俗。豈非殿下今日之所當講究者耶。況今我王世子睿質天成。尺衣日長。養蒙以正。實在此時。殿下一身卽儲宮之型範也。繩墨也。未敢知殿下所以朝夕提誨。儲宮所以尋常觀感。果然一出於正乎。夫躬行節儉。殿下所固有。而苟不如夏禹菲衣惡食。則未足以示儲宮。恢張言路。殿下所常行。而苟不如大舜好察邇言。則未足以示儲宮。成就人才。意非不盛。而必若文王鳶魚作人。然後可以爲法。愛恤民生。德非不洽。而必若康誥如保赤子。然後可以爲範。推此以往。日用應接。動靜云爲之間。一一點檢。這這省察。克戒因循姑息之弊。每存振發惕厲之意。以實心行實政。則其於制治之具。貽燕之方。亦必有兼濟而互益矣。且伏念。殿下臨御以來。水旱歉荒。間歲有之。而只緣修省得宜。幸不爲災。昨冬微雷。靑臺所不知。而殿下獨聞之。對越之際。寂感之妙。斯可仰覷。今者日微之災。復在三元之初。聖心大加警動。減膳貶己。辭旨藹然。斯足以仰格穹昊。消弭災患。而第惟薄蝕之變。春秋謹書。誠以陰陽消長之所由係。忠逆賢邪之所由分。非若尋常災沴之比也。天之所以警告我殿下者。亦豈徒然哉。臣不暇遠喩。惟以近日懲討一事觀之。義理不明。刑政失當。駸駸然人將不人。國將不國。則安得無未當天心。譴謫之至此乎。臣請冒萬死歷陳之。國家自丙丁以後。不幸世變層生。亂逆踵起。禍胎潛釀於戚畹。凶肚共連於巨室。陰懷射日之謀。顯肆滔天之惡。伊日國勢之危急。誠如一髮。至今追思。不覺骨顫而膽掉。然而王章失之太寬。邦憲久而末伸。鄭妻龜柱。實麟謙量𨩌之窩窟根柢也。豈可一刻容貸於覆載之間。而殿下過加涵宥。一味掩覆。或偃處畿坰。無異平人。或移置善地。有同薄竄。此自有刑政以來所未有之事也。王法由是益輕。亂賊由是益恣。沮遏大計之國榮。投進凶言之德相。又復糾結腸肚。顯肆陰謀。而臥死牅下。未施跪斬之律。徑斃獄中。尙稽收孥之典。禍本未鋤。亂萌日滋。澤白仁京。湖醜海孽。千怪百變。愈出愈凶。至於再昨秋劇逆。尤是窮天地亘萬古所未有之凶變也。噫嘻。痛矣。尙忍言哉。天網斁絶。人彝晦盲。極惡大憝。踵出於一室之內。凶叔釀成於前。賊姪傳襲於後。爛熳綢繆。如印一板。梟首磔尸。未足以當罪。食肉寢皮。未足以洩憤。适雲按例之律。在法當然。而英恒應坐之類。尙此偃息。古今天下。寧有是乎。噫。向使恭賊。早服常刑。則豈復有昨春逆謀。而及其取服。慫慂和應之跡。綻露無餘。則英恒同情。從可推知。盤覈訊問。在所不已。而殿下何疑而不決。何憚而不爲乎。嗚呼。臣死之義。根於秉彝。苟使在殿下之廷者。沬血飮泣。北首爭死。惟以不得請則不已爲心。則殿下亦必飜然感悟。衋然改圖。不至若是之姑息。此誠群下之罪也。況自昨年令甲以後。浸成禁防。擧世含糊。甚至於逆孽覬覦。闖呈凶疏。其所設計。萬萬叵測。而莫之誰何。偃息自如。其可曰國有常法乎。至若瑮福諸賊之變。又極凶憯。潛營巢窟。嘯聚不逞之徒。陰勒部署。至占稱兵之期。危機急變。迫在呼吸。而何幸逆節自露。天討載行。妖腰亂領。次第就殲。然而凶謀陰圖。猶未盡究。道夏之爲賊腹心。而只施竄配。李光殷之爲賊居停。而尙稽盤問。如是而尙何望禍源之永杜。凶熖之快掃乎。書曰。天討有罪。五刑五庸哉。夫誅惡之典。上天所命。人主惟當奉而行之而已。一有私意參錯於其間。則其爲拂天意而速天怒。當如何哉。今日召災之由。實緣懲討之不嚴。則弭災之方。惟在懲討之亟行。伏願殿下。將前後執法之請。一一允從。廓揮乾斷。夬正典刑。汛掃陰穢。永固國勢焉。臣於向來兩罪人處分。尤有所萬萬憂憤者。李魯春之附麗逆黨。暗售立幟之計者。已是公法之所難容貸。而煥九之註釋凶言。濟叔之惡。律以邦憲。萬戮猶輕。設鞫之請。群情齊憤。而遽然酌處。竝命島配。殿下何爲而有此擧也。執法之論啓。卽嚴鞫也。殿下之允兪。亦嚴鞫也。而成命纔下。律名旋改。殿下雖以止泊之無期爲慮。而只依臺啓。亟施當律。乃所以止泊也。夫豈有强減其律。姑從惟輕。以爲止泊之道者乎。國體之䙝越。刑政之顚倒。已無可言。而世變無窮。將來可憂。則今日止泊者。安知不爲異日之滔天乎。兩司重發其啓。雖承李魯春別樣處分之批。而處分未下之前。無非爭執之日。臺官連啓。未見其有失。而遽加摧抑。至煩責敎。誠不能無憾於天地之大也。至於尹得孚。扶護凶逆。背馳國是。其所負犯。果何如。而薄竄旋宥。晏然自在。比之魯春。尤爲失刑。王綱之不振。凶孽之生心。寔由於此。亦願聖上。淵然深思。特寢李魯春煥九安置島配之命。仍將尹得孚之罪。竝允臺啓。亟降處分。使王法得以夬伸焉。省疏具悉。所陳諸條。言甚切實。當留意。爾其勿辭察職。
정조 10년
丙午正月十八日卯時。上御重熙堂。左承旨入侍時。行左承旨朴祐源。假注書金洛淳。記事官李崑秀尹行任。以次進伏訖。上曰。左副承旨入侍。賤臣承命出。與左副承旨徐龍輔。偕入進伏訖。上曰。提調入侍。出榻敎賤臣承命出。與藥房提調徐有隣偕入進伏。命書傳敎曰。今丙午春等試射時。兼司僕任慶柔騎芻三中。李仁協鳥銃貫三中。竝依定式。直赴殿試。仍命退。諸臣以次退出。
정조 10년
行都承旨沈豐之齋宿。左承旨權未肅拜。右承旨李祖承齋宿。左副承旨徐龍輔齋宿。右副承旨洪明浩齋直。同副承旨李泰永齋直。注書金孝建齋宿一員未差。假注書金洛淳齋直。事變假注書李宗烈仕。
정조 10년
洪明浩。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
洪明浩啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 10년
洪明浩啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
洪明浩啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于沈豐之曰。玉堂未差之代。前望單子入之。待下批牌招察任。
정조 10년
校理前望單子入之。權裕曺允大落點。
정조 10년
沈豐之啓曰。再明日景慕宮酌獻禮時。祭文當爲製進。藝文提學趙㻐。卽爲牌招。使之製進。何如。傳曰。允。
정조 10년
朴孝成在外。代以李宗烈爲事變假注書。
정조 10년
以武臣宋載岳罷職傳旨。傳于李泰永曰。何足責也。分揀。
정조 10년
傳于李泰永曰。左副承旨入侍。
정조 10년
以慶尙監司啓本。正朝歲饌題給事。傳于李泰永曰。京外歲饌。勿論士庶。堂上官以上年七十。曾經實職人年八十。各賜米肉。京兆抄啓數過數百。此則從官班族。多在京故耳。雖以外邑言之。如兩都畿湖。其數亦甚夥然。獨於本道。以七十州幅員之廣。豈或若是零星乎。此必該道因循謬例。不然區別加抄而然。昔在先朝。推恩頒令之後。又因特敎。士庶應資之人。竝付同知僉知。此豈非實職乎。以此意。令廟堂措辭行會。仍令道伯詳考敎旨。更卽修啓。諸道一體行會。
정조 10년
承旨前望單子入之。李祖承李益烍落點。
정조 10년
以左副承旨李益烍牌不進罷職傳旨。傳于沈豐之曰。許遞。
정조 10년
以執義李敬一。獻納趙濟魯。正言李羽晉牌不進罷職傳旨。傳于洪明浩曰。只推。
정조 10년
沈豐之啓曰。今日齋宿。承旨不可不備員。未差之代。政官牌招。開政差出。待下批仍卽牌招。以爲淸齋之地。何如。傳曰。允。
정조 10년
有政。吏批。判書金魯鎭進。參判未差。參議趙鼎鎭牌不進。行都承旨沈豐之進。以李亨元爲承旨。姜彝正爲修撰。洪秉纘爲禮曹參議。尹蓍東爲司譯提調。鄭昌聖爲氷庫提調。
정조 10년
兵批。判書徐有隣進。參判李聖圭。參議李夔病。參知洪仁浩入直進。同副承旨李泰永進。以李仁康爲同知。趙心泰爲黃海兵使。黃顯基爲原春監營中軍。僉知單成道鍾。副護軍李仁秀鄭建寅李壽弘洪雨輔。副司果朴廣源竝單付。
정조 10년
以左承旨李亨元牌不進罷職傳旨。傳于洪明浩曰。許遞。
정조 10년
洪明浩。以弘文館言啓曰。本館下番闕直。事甚未安。今日政。新除授玉堂。待下批牌招入直。何如。傳曰。允。
정조 10년
備邊司薦望。以朴祐源爲江華留守。
정조 10년
再政。吏批。以鄭萬始爲校理。徐美修爲修撰。李鼎運爲副修撰。李延伋爲弼善。李在協徐浩修爲知經筵。吳載純閔鍾顯爲同經筵。李有慶爲分內局提調。江華留守單朴祐源。
정조 10년
沈豐之。以吏曹言啓曰。今日政修撰望。以徐美修誤認軍銜。擬入受點矣。美修時帶副校理。臣之不審做錯之失。惶恐待罪。而修撰望筒。勿施。何如。傳曰。允。勿待罪。其代今日政差出。卿則難免不審之失。推考。
정조 10년
以副校理徐美修牌不進罷職傳旨。傳于李泰永曰。許遞。
정조 10년
以執義李敬一。獻納趙濟魯。正言李羽晉。再牌不進罷職傳旨。傳于李泰永曰。只推。
정조 10년
以校理鄭萬始牌不進罷職傳旨。傳于李泰永曰。只推。待明朝牌招。
정조 10년
權。以弘文館言啓曰。新除授副修撰李鼎運。時在京畿龍仁地。經筵入番事緊。請斯速乘馹上來事。下諭。傳曰。依啓。
정조 10년
洪明浩。以弘文館言啓曰。本館上番闕直。事甚未安。新除授副校理趙弘鎭。修撰成種仁。竝卽牌招。以爲推移入直之地。何如。傳曰。允。
정조 10년
徐龍輔。以禮曹言啓曰。皇壇奉審。今正月二十日爲之事。已爲啓下。而明日景慕宮動駕相値。更令日官推擇。則今月二十二日爲吉云。以此日退行之意。敢啓。傳曰。知道。
정조 10년
徐龍輔。以禮曹言啓曰。今此景慕宮酌獻禮親行時。自上當有散致齋之禮。而正日只隔二日。散齋則勢未及依例磨鍊。殿下自今日散齋一日於別殿。致齋一日於齋殿。凡散齋。有司不啓刑殺文書。致齋。惟啓享事。諸享官及近侍之官應從升者。竝散齋一日於本司。致齋一日於享所。諸衛之屬守衛宮門者。各於本司。淸齋一宿事。知委。何如。傳曰。允。
정조 10년
洪明浩。以兵曹言啓曰。今正月二十日文臣朔試射。試官望備擬以入矣。動駕相値。不得爲之之意。敢啓。傳曰。知道。
정조 10년
李祖承。以司僕寺一二提調意啓曰。內乘趙心泰。今日政。移拜黃海兵使矣。其代令該曹口傳差出。何如。傳曰。允。
정조 10년
兵曹口傳政事。以吳毅常爲兼內乘。
정조 10년
李泰永。以訓鍊都監言啓曰。本局牙兵南汝昌南汝漢金興柱等。昨日東門外雨裝峴近處。中虎一頭。私獵捉得。故依例封進。而先殺軍南汝昌。三升一疋。木綿二疋。布子一疋。再殺軍南汝漢。三升一疋。木綿二疋。三殺軍金興柱。木綿一疋。布子一疋。依定式施賞之意。敢啓。傳曰。知道。
정조 10년
李泰永。以訓鍊都監言啓曰。今正月二十日景慕宮展拜時。南營馬軍四十五名。廣智營軍四十名。北營標下軍三十名。除其留營。各其將官率領。待標信赴陣。還宮後還爲入直。而當夜宮墻外巡邏。無以分排。以軍餉色新營下都監守直軍。依例推移行巡之意。敢啓。傳曰。知道。
정조 10년
李泰永。以禁衛營言啓曰。今正月二十日景慕宮擧動時。依兵曹節目。西營入直鄕軍四十名。新營入直京標下軍二十八名。鄕軍三十七名內。各除營直十名。元入直將官率領。仍直新營。入直騎士二十五人內。除營直五人。其餘馬步軍兵等。各該將官。領赴訓鍊都監都領陣。而西營入直軍及新營入直騎士。則待標信擧行。出番鄕軍二哨。千摠林鵬翰。把摠洪繼善。哨官閔劉寬澤。率領宮大門及墻外。另飭定送。與御營廳鄕軍。合力環衛。而二十一日還宮後。入直馬步軍兵。竝還入直之意。敢啓。傳曰。知道。
정조 10년
李泰永。以御營廳言啓曰。今正月二十日景慕宮展拜時。依兵曹節目。東營集春營入直鄕軍一哨內。營直各留十名。實九十名。騎士二十五人內。營直五人除。實二十人。新營入直鄕軍一哨內。營直十名除。實九十七名及各色京標下軍二十四名。各其將官。領赴訓鍊都監都領陣。出番鄕軍一哨除出。該將官率領。本宮墻外環圍。東營集春營入直馬步軍兵。待標信擧行。還宮後竝還入直。而當夜宮墻外巡邏。以十名軍勢難分排。出番鄕軍各二十名。哨官河龍珠方處行率領代直。使之合力警巡之意。敢啓。傳曰。知道。
정조 10년
洪明浩。以刑曹言啓曰。因平安監司鄭一祥獄訟決遣度數啓本。此狀本。卽他道所無之例。令刑曹相考。使之草記事。命下矣。今此啓本。果是定式之事。則本曹當有可據文蹟。諸道亦宜一體擧行。而溯考曹上久遠文書。則具無載錄處。他道所無之例。該道之獨爲修啓者。莫曉其故。謹按秋官志。先朝十四年。傳曰。雖以大典所載觀之。每朔堂下官決訟度數。三朔內。漢城府掌隷院。小事三十度。大中事二十度。刑曹。小事則五十度。大中事則三十度。不準者。降一階。而近來此法之不行。亦已久矣。各別申飭。申明舊典。可也。又按大典有曰。每歲季。觀察使具守令七事實蹟啓聞。詞訟卽是七事中一也。決獄度數之歲末狀聞。法典所載。而啓本中以爲。歲末獄訟度數開錄狀聞。已有定式。又曰。詞訟無大段決理者。以獄囚開錄于後云。以此推之。當初定式。亦是申明大典。每於歲末。大小獄訟度數。開錄啓聞之意。而外方擧行。漸成文具。只以獄囚啓聞。有若前例者然。至於各道之竝與文具而廢之者。其初不擧行與中間廢閣。俱未可詳知矣。敢啓。傳曰。知道。
정조 10년
大司諫朴天衡。掌令金熙朝。持平金載翼。校理曺允大。副修撰吳泰賢啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。快正王法。答三司曰。不允。
정조 10년
大司諫朴天衡。掌令金熙朝。持平金載翼啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人炯采。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
丙午正月十九日未時。上御重熙堂。左副承旨入侍時。左副承旨徐龍輔。假注書金洛淳。記注官金健修。記事官尹行任。以次進伏訖。上命書傳敎曰。承旨前望單子入之。待下批牌招察任。上曰。承旨前望單子入之。待下批牌招齋宿。出榻敎命書傳敎曰。明日當以衮袍殿拜。冕服行禮。以此分付。命書榻敎曰。明日出宮門路。以賓陽門爲之。仍命退。承史以次退出。
정조 10년
丙午正月十九日酉時。上御重熙堂。左副承旨入侍時。左副承旨徐龍輔。假注書金洛淳。記注官金健修。記事官尹行任。以次進伏訖。上命健修。召上番翰林李崑秀。檢校直閣徐鼎修。健修承命出。與崑秀等偕入進伏。上命承旨讀公事訖。命退。諸臣以次退出。
정조 10년
行都承旨尹蓍東隨駕宿。左承旨李祖承隨駕宿。右承旨徐龍輔隨駕宿。左副承旨洪仁浩隨駕直。右副承旨未差。同副承旨朴天衡隨駕直。注書金孝建隨駕宿一員未差。假注書金洛淳隨駕直。事變假注書李宗烈守宮直。
정조 10년
上詣景慕宮入齋室後。王世子遣宮官問安。答曰。知道。奎章閣政院玉堂藥房口傳問安。答曰。知道。
정조 10년
傳于李祖承曰。江華留守當日辭朝。
정조 10년
傳于李祖承曰。江華留守留待。
정조 10년
承旨前望單子入之。魚錫定金宇鎭李邦榮李東馨落點。
정조 10년
傳于李祖承曰。江華留守入侍。
정조 10년
承旨前望單子入之。李崇祜朴天衡洪秉聖落點。
정조 10년
以都承旨李崇祜牌不進推考傳旨。傳于李祖承曰。許遞。
정조 10년
以同副承旨洪秉聖牌不進罷職傳旨。傳于李祖承曰。許遞。
정조 10년
承旨前望單子入之。尹蓍東洪仁浩落點。
정조 10년
以前承旨沈豐之洪明浩李泰永拿處傳旨。傳于李祖承曰。分揀。
정조 10년
敎江華留守朴祐源書。王若曰。美哉。沁府。傑然海防。城郭人民之稠。一面重寄。舟檝魚鹽之會。三道要衝。壯鎖鑰於島門。權總桐營之統禦。固屛翰於京闕。秩視松都之居留。如寬宸憂。必資廟剡。惟卿。受知者久。肆予委任也專。端凝舒泰之姿。在廷罕覩。溫恭持謙之操。立朝愈勤。恂恂如不言。守古家謹拙儀表。斷斷若無技。避要路名利場中。棠陰湖蕃。淸白茂著於黃蘗。蓮燭瀛館。文墨汗漫於靑綾。奎華邇班。遂掌綸而無滯。天官亞席。乃抗章而不居。淸禁昵陪十餘年。上下之孚信交感。通才可堪百執事。內外之歷試何妨。敷予十行。煩卿一出。玆授卿江華府留守兼鎭撫使三道水軍統禦使。卿其著威望於露冕。占輕重於雪山。螭頭受節之時。體丙枕之遐顧。燕尾駐車之日。慨丁年之深羞。修堞繕戎。中權紆耀武之籌策。投壺散帙。外閣峙摛文之圖書。波濤粘天。想古人設險之義。煙火撲地。務吾民裕産之方。於戱。是職也宋學士兼銜之榮。其責則周太史採謠之任。當晉筵賜對之際。予有少一之嘆。若臨機應變之規。卿宜存先三之慮。故玆敎示。想宜知悉。知製敎尹行任製進
정조 10년
備忘記。江華留守朴祐源下直。長弓一張。長箭一部賜給。
정조 10년
李祖承。以兵曹言啓曰。本曹參知洪仁浩隨駕入直矣。移拜承旨。參判李聖圭。身病猝重。不得入來。莫重經宿動駕。入直侍衛。不可不備員。令政院稟旨變通。與參知未差之代口傳差出。卽爲牌招。推移入直。何如。傳曰。允。參判許遞與參知未差之代。前望單子入之。待下批牌招入直。可也。
정조 10년
兵曹堂上前望單子入之。參判李秉模。參知李東馨落點。
정조 10년
尹蓍東啓曰。今日經宿動駕之時。承旨不可不備員。右副承旨李東馨移拜之代。政官牌招開政差出。待下批仍卽牌招察任。傳曰。允。
정조 10년
有政。吏批。判書金魯鎭進。參判參議未差。行都承旨尹蓍東進。以李集斗爲承旨。尹尙東爲大司諫。洪益弼爲漢城左尹。徐有成爲工曹參議。趙尙鎭爲大司成。
정조 10년
兵批。判書徐有隣。參判李秉模病。參議李夔入直進。參知李東馨未肅拜。右承旨徐龍輔進。副司直單李在簡柳誼李益烍李邦榮權裕。
정조 10년
徐龍輔。以侍講院言啓曰。本院說書洪樂貞入直矣。以問安官進去。司書沈晉賢未肅拜。兼司書未差。下番闕直。事甚未安。司書沈晉賢。卽爲牌招入直。何如。傳曰。允。
정조 10년
洪仁浩。以侍講院言啓曰。本院說書洪樂貞入直矣。以問安官進去。兼司書未差。兼說書尹行任翰林隨駕。司書沈晉賢牌不進傳旨未下。下番他無推移之員。不得已以上番姑降入直之意。敢啓。傳曰。知道。
정조 10년
李祖承。以兵曹言啓曰。今正月二十一日武臣賓廳講書日次。而動駕相値。不得爲之之意。敢啓。傳曰。知道。
정조 10년
洪仁浩。以兵曹言啓曰。依下敎。隨駕禁軍駕後禁軍壯勇衛及武藝別監內吹標下軍兵等處。設粥分饋之意。敢啓。傳曰。知道。
정조 10년
李祖承。以禁衛營言啓曰。西營入直鄕軍四十名內三十名。今日擧動。已爲出用矣。以所餘十名軍。宮墻外當夜巡邏。勢難分排。出番鄕軍十五名添入。使之合力警巡之意。敢啓。傳曰。知道。
정조 10년
李祖承。以訓鍊都監言啓曰。依下敎。衛內衛外軍兵等處。設粥分饋之意。敢啓。傳曰。知道。
정조 10년
洪仁浩。以禁衛營言啓曰。依下敎。隨駕本營槍劍軍兼內吹及訓鍊都監赴陣馬步軍兵等處。設粥分饋之意。敢啓。傳曰。知道。
정조 10년
洪仁浩。以御營廳言啓曰。依下敎。駕前別抄兼內吹及領赴將校軍兵等處。設粥分饋之意。敢啓。傳曰。知道。
정조 10년
江華留守朴祐源疏曰。伏以。臣以尺寸無長之才。受河海莫量之恩。外內揚歷。罔非踰濫。每一循省。感極自涕。區區所自效者。惟在於出入邇列。殫竭奔奏。以圖塵刹之酬而已。不意沁府居留之命。忽下喉院仕進之日。臣誠惝怳感激。益莫省措躬之所也。夫保釐之責。自昔所重。沁都一路。處在海門要衝。山河之所表裏。舟車之所輻輳。屹然爲一大關防。況桐營管轄之初。奎閣設置之後。體貌自別。佩虎符而備陰兩之具。替龍圖而奉雲漢之尊。其職任之重。果何如哉。仍伏念。臣之父母。今年俱近八十矣。鶺鴒之恫纔經。烏鳥之情益切。專城便養。願結寤寐。苟使臣揣分量力。少可堪承。則高牙大纛。已極書生之大榮。朝甘夕旨。可伸人子之至情。亦何必文字辭巽。甘爲飾讓之歸哉。誠以才器不逮。萬無稱塞之望故耳。上天至仁。無願不遂。而懼實深於僨轅。喜未暇於奉檄。玆不得不略控短章。仰瀆崇聽。伏乞聖明。亟許鐫免。以重廟剡。以便私心。不勝幸甚。答曰。省疏具悉。卿其勿辭。往欽哉。
정조 10년
丙午正月二十日辰時。上詣景慕宮。展拜兼行酌獻禮時。行都承旨沈豐之。右承旨李祖承。左副承旨徐龍輔。右副承旨洪明浩。同副承旨李泰永。記事官金孝建。假注書金祖淳。記注官金健修。記事官尹行任。檢校直閣李秉模徐鼎修。待敎李崑秀隨駕。上具翼善冠衮龍袍乘輿由賓陽門至明政殿。上曰。諸承旨何處去之。三嚴已下之後。蒼黃入班乎。還宮後當拿處。竝出明政門外。豐之等退去。上仍自月覲門。詣景慕宮入大次。旋詣拜位。行展拜禮。仍詣廟內奉審。還御大次時。右副承旨徐龍輔除本仕故侍立矣。上曰。李祖承肅拜之間。易致遲滯。祖承則使之入班問安。其餘承旨。先捧遞差傳旨。命書傳敎曰。承旨前望單子入之。上敎賤臣曰。以魚錫定金宇鎭李東馨李邦榮四人。出牌催促呼望。命書傳敎曰。侍衛軍兵毛具。命書榻敎曰。違牌承旨許遞。前望單子入之。待下批牌招察任。命書傳敎曰。新除授承旨。待下批牌招察任。上敎賤臣曰。尹蓍東旣除承旨。雲劍之代以鄭民始爲之事。分付。上曰。承旨前望單子入之。待下批牌招察任。出榻敎上曰。本宮提調鄭民始。前提調鄭昌聖。兵曹判書徐有隣入侍。賤臣承命出。與民始等偕入進伏。民始曰。本宮守僕輩。料布之外。他無聊賴之資。實難支過。不可無軫念之道。平安兵營有每年均廳會錄木二十同。此亦依監營例。以純錢會錄。而出給守僕輩。一依民人例。定其朔數。貿貢木。移納於均廳。而取其零餘。以爲資賴之道。則似好。故敢達矣。上曰。依爲之。出擧條民始曰。凝鑾橋越邊造家民人等資賴之道。朝家必欲軫念區處。而渠輩所願弓袋筒介及席子作貢。俱有掣礙之端。有難從施。至今遷就。誠甚可悶。臣意則有一事之無害於公私者。平安監營。有均廳會錄木三十同之每年會錄者。而以其木品之麤劣。均廳不得取用。每年定其朔數。出給於貢人輩。以爲移換需用之資。今若令該營以純錢會錄。則該營事勢。不甚難便。仍以此錢。出給民人輩。而限以三四十朔。貿納貢木於均廳。則在均廳無所損益。而每年零餘。似當爲七百餘金。在渠輩可謂曠絶之澤。已與均堂有所相議者。下詢而處之。何如。上曰。均堂及前提調。各陳所見。可也。有隣曰。宮底民人事誠可悶。而實無方便之道。今此提調所奏會錄木事。最無弊端。依此施行。則渠輩足以聊賴資生矣。昌聖曰。今聞提調之言。箕營會錄之限朔出給。使之聊賴。在公家旣無損益。事甚便好矣。上曰。如是區處甚好。依此爲之。提調與承旨進詣宮門外。招致凝鑾橋越邊民人。曉諭。可也。出擧條命書傳敎曰。承旨房仍。又命書傳敎曰。朝參。再明日爲之。命有隣等先退。有隣等承命退出。夜至二更。上敎賤臣曰。汝名改以祖淳。自明日仕記。以祖淳書入。可也。賤臣起伏承命。上曰。祖字卽肖厥祖之意也。賤臣惶感。莫知所以仰對矣。命退。諸臣以次退出。
정조 10년
行都承旨魚錫定坐。左承旨趙鼎鎭坐直。右承旨金光默坐。左副承旨權未肅拜。右副承旨金翊休坐。同副承旨朴天衡坐直。注書金孝建病一員未差。假注書洪樂貞仕李德鉉仕直。事變假注書李宗烈仕。
정조 10년
上詣景慕宮經宿後。奎章閣政院玉堂藥房朝廷二品以上六曹堂上兩司長官口傳問安。答曰。知道。
정조 10년
傳于朴天衡曰。同副承旨馳詣永祐園。奉審以來。
정조 10년
傳于朴天衡曰。右承旨入侍。
정조 10년
傳于朴天衡曰。左承旨入侍。
정조 10년
承旨前望單子入之。洪秀輔落點。
정조 10년
承旨前望單子入之。金翊休鄭存中落點。
정조 10년
以同副承旨鄭存中牌不進罷職傳旨。傳于趙鼎鎭曰。只推。更爲牌招。
정조 10년
傳于金翊休曰。都承旨前望單子入之。入之。魚錫定落點。
정조 10년
朴天衡啓曰。假注書金祖淳。身病猝重。勢難察任。今姑改差。何如。傳曰。允。
정조 10년
金祖淳改差。代以李敬五爲假注書。
정조 10년
以校理鄭萬始。副校理趙弘鎭。修撰成種仁等牌不進罷職傳旨。傳于朴天衡曰。只推。更爲牌招。
정조 10년
以校理鄭萬始牌不進罷職傳旨。傳于朴天衡曰。拿處傳旨捧入。
정조 10년
以司書沈晉賢牌不進罷職傳旨。傳于朴天衡曰。許遞。
정조 10년
朴天衡啓曰。今日酌獻禮時。承旨不可不備員。而右副承旨李集斗在外。合有變通之道。何以爲之。敢稟。傳曰。與右承旨許遞。政官牌招開政。
정조 10년
傳于金翊休曰。在外臺諫許遞。今日政差出。
정조 10년
傳于朴天衡曰。獻納趙濟魯聞有實病。許遞。今日政差出。
정조 10년
傳于朴天衡曰。執義李敬一。一體牌招。
정조 10년
傳于朴天衡曰。三司多窠。雖命開政差出。而近觀此政目。若有擇差之命。則必欲不擇差。誠莫曉其故。以三司差出。無日不開政。又或有日再開政之時。事體所在。萬萬未安。近日參政銓堂從重推考。今日政。新除授三司。待下批。與呈告臺諫牌招。違牌切勿呼望。近來稱在外。誠一痼瘼。新除臺諫。如或更稱在外。曲循懸頉。則該房承旨難免重勘。牌去來各別催促。朝參在明。新除中設或有實故人。更爲開政差出。易致夜深。奚暇講究啓草。政官姑勿退去。待三司牌去來畢到後。始入下直啓辭事。分付。
정조 10년
朴天衡。以吏批言啓曰。玉堂多窠。今當差出。而曾經之人。多在違牌坐罷中。無以推移備擬。合有變通之道。何以爲之。敢稟。傳曰。卿宰及侍從堂上堂下罷削人員。竝敍用。可也。
정조 10년
以同義禁望筒。傳于朴天衡曰。仍任。
정조 10년
有政。吏批。判書金魯鎭進。參判參議未差。左承旨趙鼎鎭進。以金光默權爲承旨。沈豐之爲大司諫。尹㬦爲司諫。沈鏗爲掌令。柳畊爲正言。李太亨爲副校理。李東稷爲修撰。尹序東爲副修撰。鄭東觀爲司書。曺允大爲獻納。同義禁尹蓍東仍任事。承傳。以尹長烈爲司諫。金履素爲大司憲。趙時俊爲刑曹判書。
정조 10년
兵批。判書徐有隣病。參判李秉模病。參議李東馨未肅拜。參知李夔入直進。右承旨金光默進。副護軍單洪周萬李殷模。副司直單李聖圭沈豐之洪明浩李泰永李集斗尹尙東。副司果單姜彝正李鼎運韓商新。
정조 10년
兵曹口傳政事。知事單具善復。副司直單尹坊李敬懋。
정조 10년
假注書李敬五在外。代以朴蓍壽爲假注書。
정조 10년
傳于朴天衡曰。何時點下。尙不入直。致使省記不滿。當該注書朴蓍壽汰去。
정조 10년
朴蓍壽汰去。代以李德鉉爲假注書。
정조 10년
注書金孝建病。代以洪樂貞爲假注書。
정조 10년
傳于朴天衡曰。擧行慢忽。當該內乘吳毅常汰去。令該曹口傳差出。
정조 10년
兵曹口傳政事。以李晳爲司僕寺內乘。副司果單趙濟魯。副司直單徐龍輔。
정조 10년
傳于朴天衡曰。坐直承旨入侍。
정조 10년
金翊休。以奎章閣守宮提調意啓曰。夜間閣內諸處。無事之意。敢啓。傳曰。知道。
정조 10년
朴天衡。以禮曹言啓曰。皇壇奉審以今正月二十二日爲之事。已爲啓下。而朝參相値。故更令日官推擇。則今月二十六日爲吉云。以此日退行之意。敢啓。傳曰。知道。
정조 10년
左承旨李祖承疏曰。伏以。臣於昨日諸承旨拿處之敎。有不勝瞿然而慙悚者。凡於動駕時。詣閤命下之後。固宜趁則赴班。而臣則伊時。適緣座次肅命之差後。雖不入現告。論其稽滯之罪。臣與諸承宣無異。而同罪倖逭。冞切惶恧。敢陳短章。經出禁扃。伏乞聖慈。亟遞臣所帶之職。以安私分。仍治臣擅離之罪。以肅朝綱。不勝幸甚。臣無任屛營祈懇之至。謹昧死以聞。
정조 10년
以左承旨李祖承上疏。傳于趙鼎鎭曰。區別處分。事實卽然。非爲此承宣曲護。則焉敢無難引義。如李祖承之稍知謹畏者。猶此不畏煩浼。此亦大關紀綱。此上疏還給。捧納承旨推考。承旨李祖承。使之卽爲追省記入直。
정조 10년
傳于趙鼎鎭曰。俄因承旨李祖承上疏。雖有捧納承旨推考之命。而今日豈欲爲此閑漫酬應乎。祖承之呈疏固可駭。豈可以僚員疏。不可却之乎。職在近密。尙不知此箇事理乎。問備簿警。不已太輕乎。該房承旨遞差。在院承旨從重推考。李祖承。非不知嚴加處分。而猶屬曲循。呈疏委折。待其仕進。爲先問啓。
정조 10년
趙鼎鎭啓曰。俄因承旨李祖承上疏。雖有捧納承旨推考之命。而今日豈欲爲此閑漫酬應乎。祖承之呈疏固可駭。豈可以僚員疏。不可却之乎。職在近密。尙不知此箇事理乎。問備薄警。不已太輕乎。該房承旨遞差。在院承旨從重推考。李祖承。非不知嚴加處分。而猶屬曲循。呈疏委折。待其仕進。爲先問啓事。命下矣。問于左承旨李祖承處。則以爲。處分已下。則初無引義之可論。而只認與諸僚同罪。冒呈辭疏。自犯瀆擾。臣罪至此。萬隕猶輕。惶懍罔措。不知所達云矣。敢啓。傳曰。知道。
정조 10년
景慕宮酌獻禮親行祭報府。贊禮禮曹判書具允明。典祀官奉常正李敏采。宮司令吳翼煥。執禮校理曺允大。執尊修撰吳泰賢。大祝待敎李崑秀。盥洗位兵曹正郞權儐。爵洗位禮曹佐郞鄭來百。贊者引儀慶明運崔慶鎭。謁者兼引儀鄭桓。假引儀李命心。贊引引儀慶邦運。假引儀李持淳。祭監監察鄭棟李弘源。
정조 10년
丙午正月二十一日寅時。上行酌獻禮入侍時。行都承旨尹蓍東。左承旨李祖承。右承旨徐龍輔。左副承旨洪仁浩。同副承旨朴天衡。記事官金孝建。假注書金祖淳。記注官金健修。記事官尹行任。檢校直閣李秉模徐鼎修。待敎李崑秀。以次侍立訖。上具冕服行祭禮畢。上還御大次。仍卽乘輿還宮。上曰。徐判府事落後。賤臣承命出。傳諭于徐判府事。上至逌覲門外。命宣傳官持標信解嚴。由月覲門還內。諸臣問安後。以次退出。
정조 10년
丙午正月二十一日辰時。上御重熙堂。右承旨入侍時。右承旨徐龍輔。假注書金祖淳。記事官金鳳顯尹行任。以次進伏訖。上命書傳敎曰。朝參在明。三司山林在外。任所在外外。竝許遞。今日政擇差。大司諫與前諫長無異。亦爲許遞。命書傳敎曰。都承旨聞有實病。許遞。前望單子入之。命書傳敎曰。新除授承旨牌招察任。仍命退。承史以次退出。
정조 10년
丙午正月二十一日午時。上御重熙堂。左承旨入侍時。左承旨李祖承。假注書金祖淳。記事官金鳳顯尹行任。以次進伏訖。上命書傳敎曰。前知申旣遞之後。情勢似欲一遞。左副承旨洪仁浩。許遞。與未差之代。前望單子入之。待下批牌招察任。命書傳敎曰。處分之下。筵奏萬萬駭然。當該承旨李祖承爲先遞差。仍命退。承史以次退出。
정조 10년
丙午正月二十一日申時。上御重熙堂。坐直承旨入侍時。右承旨李祖承。假注書金祖淳。記事官金鳳顯李崑秀。以次進伏訖。上命書榻敎曰。違牌承旨許遞。前望單子入之。待下批牌招察任。仍命退。承史以次退出。
정조 10년
行都承旨李文源坐。行左承旨具明謙坐。行右承旨申大升坐。左副承旨徐龍輔坐直。右副承旨徐有成坐。同副承旨李泰永坐直。注書金孝建病一員未差。假注書洪樂貞仕李德鉉仕直。事變假注書李宗烈仕。
정조 10년
申大升啓曰。大司成趙尙鎭。除拜後過三日不爲出肅。依定式推考警責。仍卽牌招察任。何如。傳曰。允。
정조 10년
具明謙啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
具明謙啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于李文源曰。義州府尹留待。
정조 10년
以左副承旨徐龍輔牌不進罷職傳旨。傳于李泰永曰。只推。更爲牌招。
정조 10년
傳于李泰永曰。承旨前望單子入之。
정조 10년
傳于李泰永曰。新除授承旨。待下批牌招察任。
정조 10년
承旨前望單子入之。權以綱落點。
정조 10년
傳于李泰永曰。在外司諫許遞。前望單子入之。待下批牌招察任。
정조 10년
司諫前望單子入之。趙衍德落點。
정조 10년
傳于李泰永曰。陳疏承旨許遞。前望單子入之。
정조 10년
承旨前望單子入之。李東馨落點。
정조 10년
吏曹口傳政事。以李喆模爲兵曹參議。
정조 10년
以大司成趙尙鎭罷職傳旨。傳于李泰永曰。只推。
정조 10년
傳于李泰永曰。坐直承旨入侍。
정조 10년
右副承旨徐有成疏曰。伏以。臣與左副承旨徐龍輔爲姨叔姪應避之嫌。揆以格例。自在當遞。玆敢援例陳章。伏乞亟賜遞改。以存公格。幸甚。臣無任屛營祈懇之至。批答踏啓字。
정조 10년
奎章閣提學吳載純。檢校直閣李秉模徐鼎修徐龍輔。待敎李崑秀。檢校待敎尹行任箚曰。伏以。孟春朝參。何歲無之。而迺因薄蝕之警。益修茂對之政。誕闢九門。咸造百工。衮闕官箴。俾各敷奏以言。甚盛典也。臣等幸際斯會。何敢以職非言責。獨無一言對揚明命乎。伏惟我殿下。御極圖治。十年于玆。十年。天道之一周。殿下亦一天也。純亦之工。無爲之化。終未能與天爲一。何也。宮室聲色。殿下非所好也。馳騁弋臘。殿下非所娛也。宵分乃寢。探賾恒勤于典謨。日昃不遑。酬接靡倦於機務。宜其治丕應而俗於變。今乃一切反是。浸浸然股肱日惰。毛髮皆病。殿下試一思之。亦必怵然而驚。翻然而悔也。噫。總攬權綱人君之盛節。而及其過也。弊亦隨之。殿下深懲戚里之禍國。洞惡權凶之竊柄。遂以提綱挈領。無少假借。漸成一副規模。獨任聰明。不遺巨細。重以人材眇然。無可當聖心而擔時務。以講學則至煩敎誨。以事爲則徒循指導。擧一世公卿大夫。無足見憚。於是乎君道日亢。朝象日下。大臣所敬禮也。而操切太過。救罪不贍。臺閣所優容也。而輕蔑旣甚。巧免是事。銓衡所以進退臧否。而不得展布其四體。藩閫所以專制方面。而苟冀姑息於一日。奔走以爲勤。承順以爲恭。外面觀之。殆若夙夜匪懈。而夷考其實。則恬嬉也。委靡也。如是而尙何望交泰相須之義乎。人必自重而後。可以董率僚屬。辦集事功。而今也上固低視。下且自輕。廟堂不敢以廟堂自居。臺閣不敢以臺閣自居。以至銓衡藩閫百執事之人。皆不敢以其職自居。殿下將誰與共天職也。凡厥在廷之臣。姸媸長短。莫逃淵鑑。爲官而擇。不備惟人。去其不肖。登其賢俊。任之專而責之成。則抱材自重之士。出而應之。爲殿下用朝廷之無人。非殿下憂。而總攬之實。在此而不在彼也。我朝立國。敦尙名敎。處而鄕黨。出而朝廷。莫不以循蹈繩尺。砥礪行檢。爲累百年士大夫模楷。列聖陶鑄之功。可謂匹美三代。而近來一種風習。便作鶻突世界。視拘檢爲弁髦。以諧謔爲茶飯。賢愚一套。長幼不分。轉相效尤。恬不知媿。濟濟公堂。輒發街巷之俚諺。肅肅禁直。至賭輿儓之賤戱。有識竊歎。見者寒心。向當巨慝稔惡之日。轉喉則恐觸忌諱。開口則故事調諧。是非不欲明言。得失不敢議到。擇其最無關最無弊之語。以爲破寂淸閑之資。法拂本色。詩禮遺範。到此掃地無餘矣。原其本心。不過身家之工謀。語其流弊。實係世道之汚隆。蓋京師。四方之根本。搢紳。一世之標準。而謬習互傳。痼弊難醫。人之聞之者倘以爲。今之世不如此。無以入時樣。遂令效顰之習。馴致高䯻之風。則將何以解遐邇之惑。答中外之望乎。行檢一壞。名義隨喪。事無大小。都歸一場戱劇。此其反復相因之勢。自有不期而然者。嗚呼。豈細故也。然此非法禁之所可强制者耳。惟殿下益敦風敎。益勵名檢。道以廉恥。示以好惡。則丕變之幾。必不俟終日矣。今之可言者。指不勝摟。而謹就其切於時弊者二條。庸替閣中之故事。惟聖明察焉。取進止。答曰。省箚具悉。語及衮閼。以摠攬二字爲歸者。言固切中予病處。卿等職在近列。陳此良箴。極用嘉之。當隨事體認。附陳時弊。卿等的指源頭矯改之效。測有望於廷臣矣。
정조 10년
丙午正月二十二日酉時。上御重熙堂。坐直承旨入侍時。左副承旨徐龍輔。假注書李德鉉。記事官李崑秀尹行任。檢校直閣徐鼎修。以次進伏訖。上曰。兵曹堂上口傳差出。出榻敎命書傳敎曰。今日盈庭之言。罕有慨意。而其中差彊者。宜付買骨之意。警他噤口之習。重臣鄭昌聖。以八目進規。宰臣尹承烈。言亦老實。各賜粧弓一張。以示絃韋。多臺除拜。俱在昨夜。衮闕官箴之未及商量。不欲深究。而寂寥則甚矣。然惟臺諫十許啓。亦效一日之責。正言李羽晉。箭竹五十箇賜給。又命書傳敎曰。今日堆案之紙。雖無別般新奇底語。就中採用。亦豈無昌言之裨益民國者乎。宰臣旣施賞典。宜示敷施之擧。所懷中可以稟處者。明當措辭下批。各該堂上與有司堂上。齊會廟堂。論理回啓。無歸應文之具事。俾各知悉。命退。承史以次退出。
정조 10년
行都承旨李聖圭未肅拜。行左承旨具明謙坐直。行右承旨申大升坐。左副承旨徐龍輔坐直。右副承旨金魯淳坐。同副承旨李泰永坐。注書金孝建仕一員未差。假注書朴蓍壽仕直。事變假注書李錫垕仕。
정조 10년
具明謙啓曰。合辭方張之時。憲府無詣臺之員。事甚未安。除在外引避退待外。呈告人員。竝卽牌招。何如。傳曰。允。
정조 10년
傳于具明謙曰。持平金載翼情勢似難行公。與引避退待人許遞。與未差之代。前望單子入之。待明朝牌招察任。李魯春事。院啓旣未承批。則不停不連。經先退去。當該臺臣推考。此啓停否。決不可一任其推諉。此意令兩司知之。
정조 10년
臺諫前望單子入之。執義洪周萬。掌令韓晩裕。持平成種仁落點。
정조 10년
傳于徐龍輔曰。都承旨入侍。
정조 10년
以副司直吳大益所懷。答曰。所進卿從父陰雨備冊子。可見古人爲國之誠。另欲觀省矣。
정조 10년
以掌令金熙朝。持平金載翼牌不進罷職傳旨。傳于具明謙曰。只推。
정조 10년
以開城留守孝烈開錄事狀啓。傳于申大升曰。適値式年。依他道例分類。別單以聞事。分付該曹。
정조 10년
傳于申大升曰。今將解凍。補土堂上。不可不兼管。禮曹參判前望單子入之。待下批牌招察任。
정조 10년
禮曹參判前望單子入之。李文源落點。
정조 10년
傳于申大升曰。左副承旨入侍。
정조 10년
承旨前望單子入之。尹尙東落點。
정조 10년
兵曹口傳政事。副司直單李秉模。
정조 10년
李德鉉禁推。代朴蓍壽爲假注書。
정조 10년
李宗烈禁推。代李錫垕爲事變假注書。
정조 10년
承旨前望單子入之。金魯淳落點。
정조 10년
傳于申大升曰。昨日所懷書進中。忠義金應斗縷縷敷陳之說。言皆切實。俄已特下優批。此等人須有收用之擧。可礪含噤之風。明日政。相當窠卽爲調用。詢及衛士。欲聞芻蕘之說。而二番內禁衛辛翊寧所進諸條。不惟該洽可尙。言有條理。亦足可聽。此等人亦宜有奬用之擧。邊將待窠。先卽調用。翊寧若以宣薦編伍。則初仕調用事。竝爲分付東西銓。
정조 10년
申大升。以吏批言啓曰。禮曹佐郞沈能翼呈狀內。身病猝重。勢難察任云。平安道都事孫鎭翼呈狀。素患痰癖之症。當寒添劇勢難往赴云。今姑改差。何如。傳曰。允。今日政。差代。可也。
정조 10년
傳于申大升曰。都承旨。今日政差出。
정조 10년
有政。吏批。判書金魯鎭進。參判參議未差。左副承旨徐龍輔進。以成德雨爲校理。蔡弘履爲兵曹參判。尹承烈爲刑曹參判。金夢華爲工曹參議。李崇祜爲都承旨。玄重祚爲禮曹佐郞。金致光爲平安都事。柳文植爲坡州牧使。
정조 10년
以寶劍望。傳于李泰永曰。懸頉摠管許遞。今日政差出。
정조 10년
兵批。判書徐有隣進。參判蔡弘履未肅拜。參議李夔入直進。參知李喆模未肅拜。行左承旨具明謙進。啓曰。全羅兵使。今當差出。而擬望之人乏少。同道水使及守令。竝擬。何如。傳曰。允。以鶴林君焴嚴璹爲都摠管。李秉鼎爲副摠管。鄭觀采爲全羅兵使。副護軍單尹長烈尹㬦。副司直單尹蓍東嚴璹洪秀輔李亨逵權洪仁浩李祖承徐有成趙濟魯。
정조 10년
傳于具明謙曰。水使未差之代。今日政差出。
정조 10년
再政。以吳載徽爲全羅右水使。
정조 10년
承旨前望單子入之。李聖圭落點。
정조 10년
兵曹口傳政事。以柳鎭恒爲禁衛中軍。
정조 10년
以禁府鄭萬始囚單子。傳于具明謙曰。分揀放送。
정조 10년
徐龍輔。以弘文館言啓曰。新除授校理成德雨。卽爲牌招察任。何如。傳曰。允。
정조 10년
具明謙。以兵曹言啓曰。依下敎。廳注書陪使令張文煥。事變假注書陪使令金泰重等。各決棍三度之意。敢啓。傳曰。知道。
정조 10년
李泰永。以都摠府言啓曰。今日入直內三廳武兼禁軍及軍兵等。當爲中日習射。而親臨百官朝參相値。不得爲之之意。敢啓。傳曰。知道。
정조 10년
李泰永。以義禁府言啓曰。咸從前府使梁埉拿來草記批旨內。保放事。命下矣。梁埉今已就囚。依批旨保放之意。敢啓。傳曰。知道。
정조 10년
李泰永。以義禁府言啓曰。卽接月令醫員金纘禹手本。則時囚罪人李之翼。本以老病之人。屢日處冷之餘。素患痰喘痰積。挾感添劇。食飮全廢。有時昏塞。氣息奄奄。實有難保之慮云。自前罪人病勢如此。則有保放救療之規。敢此。仰稟。傳曰。卽爲保放。
정조 10년
正言柳畊啓曰。臣姿性庸愚。言議譾劣。耳目重任。自知不堪。而適當朝參有命。除旨忽下。召牌踵臨。臣他不暇顧。章皇出肅。及登筵席。無一昌言。未效論事之責。莫體求助之念。進旣泯默。退切惶赦。及伏承昨夜所下傳敎。則十行諄諭。誨責備至。臣之不職。於是尤著。以此顔面。何可一刻冒居於臺次乎。請命遞斥臣職。答曰。勿辭。亦勿退待。
정조 10년
行大司諫沈豐之。司諫趙衍德。獻納曺允大啓曰。臣等俱以庸愚之賤姿。素乏風裁之可稱。歷叨言地。屢試蔑效。昨日登筵。不過副急。而幸際聖志之奮發。乃有求助之飭諭。導之使言。此何等盛會。而臣等不能進一言論一事。對揚休命。只以數條陳腐之說。草草塞責。退自循省。慙愧欲死。卽伏見夜下傳敎。則誨責備至。至以寂寥甚矣爲敎。臣等於此。益不勝悚恧之至。失職旣大。措躬無所。以此情踪。其何敢晏然仍冒於臺次乎。請命遞斥臣等之職。答曰。勿辭。亦勿退待。
정조 10년
正言柳畊啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍。亟令王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。請還寢煥程煥九島配之命。仍令王府。倂爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。答院曰。不允。李魯春事。昨已悉諭。此啓之停與不停。係隄防之嚴與不嚴。決難賜批矣。
정조 10년
判中樞府事金熤箚曰。伏以。各司之有都提擧提擧者。凡厥司事。都提擧主之。提擧特與聞而已。臣之濫叨太常都提擧之任。退考政眼。實客臘二十八日。而祭品再封。卽晦日曉事也。則臣之罪尤章章。不可逭矣。蓋此祭品之墜壞。至有再封之擧者。由於典祀官之迫昏差送。黑夜鑽程之故。而封裹而不能堅緻。陪進而不能屢顧。致令墜載而器破。則是誠該郞與典祀官之罪也。而若其不善檢飭罪實在臣。臣旣不能自列其罪。又不能請罪該掌。殆若視同尋常。厭然掩置者然。臣之罪到此益大。昨日譴罷之命。只及於提擧。而臣則免焉。此不但臣心之惶隕而已。朝家典憲。恐不免大欠綜理。昨筵陳懇。未蒙恩勘。玆敢更入文字。仰請處分。伏乞俯垂諒察。亟降威罰。使邦憲無失。私分獲安。千萬幸甚。答曰。省箚具悉卿懇。箚辭萬萬過當。卿須安心勿辭。仍傳曰。此批答。遣史官傳諭于金判府事。
정조 10년
丙午正月二十三日未時。上御重熙堂。承旨入侍時。左副承旨徐龍輔。假注書朴蓍壽。記事官李崑秀尹行任。以次進伏訖。上命書傳敎曰。政官牌招開政。又命書傳敎曰。職務相妨。兵曹參判李秉模許遞。今日政差出。又命書傳敎曰。都承旨聞有實𧏮。許遞。前望單子入之。上命新除授承旨牌招察任。出榻敎又命書榻敎曰。未肅拜大司成牌招。以戶曹參判鄭述祚所懷。命書判付曰。卿以胄筵舊僚。當此求助之日。袖進所懷言甚根據。憂愛之誠。庸嘉尙。當隨事體念。園號事。令該曹。議于大臣稟處。以右參贊鄭昌聖所懷。命書判付曰。卿能體古人之十漸之意。有此八目敷陳。極庸嘉歎。當隨體念矣。以副司直趙世選所懷。命書判付曰。所陳勉學貽謨二條。今日先務。莫過於是。當留意矣。仍命退。諸臣以次退出。
정조 10년
行都承旨金尙集坐直。左承旨李祖承坐直。右承旨洪秉纘未肅拜。左副承旨徐有成未肅拜。右副承旨洪周萬未肅拜。同副承旨李敬一未肅拜。注書金孝建仕一員未差。假注書朴蓍壽仕直。事變假注書李宗烈仕。
정조 10년
藥房都提調徐命善。提調徐有隣。副提調徐龍輔啓曰。臣等伏聞聖候有微感之節。而明日殿座。姑無退行之命。區區下情。不勝憂慮。臣等今方來詣本院。而靜攝之中。雖不敢仰請引接。竊伏念。春寒尙峭。氷雪未解。此時寒殿。竟日臨御。必致添損之節。差退期日。以待聖候之康復。允合大聖人愼疾之道。伏乞亟命退行焉。答曰。明日殿座置之。日字更待下敎爲之事。分付成均館。卿等早爲退去。可也。
정조 10년
承旨前望單子入之。金尙集李亨元李祖承洪明浩落點。
정조 10년
李祖承啓曰。合辭方張之時。諫院無詣臺之員。事甚未安。呈告人員竝卽牌招。何如。傳曰。允。
정조 10년
李祖承啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
傳于李祖承曰。藥房提調持湯劑入侍。
정조 10년
傳于金尙集曰。左承旨許遞。前望單子入之。
정조 10년
承旨前望單子入之。朴天行落點。
정조 10년
傳于金尙集曰。禮刑換房。
정조 10년
以司諫趙衍德。正言柳畊牌不進罷職傳旨。傳于具明謙曰。只推。
정조 10년
傳于金尙集曰。右承旨徐龍輔。左副承旨朴天行竝許遞。前望單子入之。待下批牌招察任。
정조 10년
傳于金尙集曰。玉堂前望單子入之。
정조 10년
玉堂前望單子入之。應敎李敬一。校理姜彝正。修撰曺允大落點。
정조 10년
傳于金尙集曰。旣傳之啓。還令出給。反歸無例之科。而臺臣之如是推諉。不敢遽決。都出於畏顧瞻之計。李魯春旣非逆賊。且於日前臺批。有壓重二字。則尤豈可如是相持。徒使國體傷損。何太不誠之甚乎。詣臺臺臣。爲先罷職。從當別般處分。原啓以昨日批旨。先爲頒布。該房知悉。
정조 10년
傳于李祖承曰。此等不緊章箚。無難捧入。致煩酬應。當該承旨權遞差。且以兩司長官事論之。其言之當否。姑勿論。瀆擾於調疴之中。揆以事體。萬萬未安。大司憲金履素。大司諫沈豐之爲先從重推考。
정조 10년
傳于李祖承曰。入稟之語。極甚駭然。該房承旨爲先遞差。
정조 10년
行都承旨李聖圭。行左承旨具明謙。右副承旨金魯淳。同副承旨李泰永啓曰。臣等卽伏見傳敎下者。有該房承旨遞差之命矣。臣等聚首愕眙。繼之以憂嘆也。臺臣傳啓。事體莫重。則旣傳之後。職在該房。豈可不顧格例。輕先退却耶。該房承旨之捧納。不失惟允之義。而嚴敎荐下。至被遞差之典。臣等不敢奉承。惶恐敢啓。答曰。知道。承宣遞差之命。一稟語之駭然。非獨爲捧納一款。則豈可如是繳還。卿等事。亦甚駭然矣。原傳敎斯速頒布。
정조 10년
行都承旨李聖圭。行左承旨具明謙。右副承旨金魯淳。同副承旨李泰永啓曰。臣等俄以該房承旨事。有所論啓矣。又伏見傳敎下者。有詣臺臺臣罷職之命。臣等尤不勝憂慨之至。臺臣連啓。亶出於執法之義。處分截嚴。過加推折。豈不爲聖德之累。而世道之憂耶。臣等職在惟允。不敢奉承。冒萬死敢此繳還。惶恐敢啓。答曰。知道。詣臺臺臣罷職之命。非但謂原啓之當停。不卽停臺臣轉稟之語。顚錯謊忙。以李魯春事。看作大憝巨惡之負犯。有若沬血請討者然。寧有如許擧措乎。誠如今日臺臣之言也。名之曰臺啓。則自按律及依竄。以至削罷遞推。而一發之後。將無可停之日乎。全昧臺體。固已可駭。奏語不誠。烏可無警。卿等職在近密。有此復難。何必相持。徒致葛藤。臺臣罷職之命。特爲還收。仍以置之。大關國體。以遞差頒布。可也。
정조 10년
傳于李祖承曰。政官牌招開政。
정조 10년
有政。吏批。判書金魯鎭進。參判參議未差。行都承旨金尙集進。以趙弘鎭爲兼司書。宋鍈爲刑曹參議。具聖元爲造紙別提。李光德爲楊根郡守。
정조 10년
兵批。判書徐有隣進。參判蔡弘履病。參議李夔病。參議李喆模入直進。左承旨李祖承進。副護軍單李敬一。副司直單李崇祜李亨元洪秉聖金載翼。
정조 10년
傳于李祖承曰。承旨前望單子入之。待下批牌招察任。
정조 10년
承旨前望單子入之。權李復永落點。
정조 10년
李祖承啓曰。新除授同副承旨李復永。以前任水原府使。方在解由未出中。何以爲之。敢稟。傳曰。許遞。今日政差出。
정조 10년
再政。以洪秉纘徐有成洪周萬李敬一爲承旨。
정조 10년
兵曹口傳政事。副司直單徐鼎修。
정조 10년
以趙世選李義行等罷職傳旨。傳于李祖承曰。趙世選段分揀。
정조 10년
李祖承。以弘文館言啓曰。新除授校理姜彝正時在忠淸道公山地。經筵入番事緊。請斯速乘馹上來事。下諭。傳曰。依啓。
정조 10년
李祖承。以義禁府言啓曰。恩津縣監朴健陽拿處事。傳旨。啓下矣。朴健陽時在任所云。依例發遣府羅將拿來。何如。傳曰。允。
정조 10년
李祖承。以義禁府言啓曰。全羅前兵使許𣷯拿處事。傳旨。啓下矣。許𣷯時在任所。依例發遣府都事。交龜後拿來。何如。傳曰。允。
정조 10년
李祖承。以義禁府言啓曰。光陽前縣監金光運拿問嚴覈事。傳旨。啓下矣。金光運時在全羅道長興地云。依例發遣府書吏。拿來。何如。傳曰。允。
정조 10년
李祖承。以刑曹言啓曰。昨年十二月。因慶尙監司鄭昌順啓本。借射罪人申龍得。到陰竹縣。使其外叔張進奉替配之狀。萬萬痛惡。故自本曹發關捉來。嚴刑還配。交付驛卒。龍得押來後。査實嚴處之意。覆啓蒙允矣。卽接慶尙監司移文。則罪人申龍得。自畿營初不關由本曹。直爲押付配所云。龍得旣已還配。捉來有弊。令該道道臣各別嚴刑後。申飭配所官。另加防守。當初符同行奸之驛卒。査問於龍得處。指名報來後。分付該道。照律嚴勘。何如。傳曰。允。
정조 10년
掌令韓晩裕啓曰。臣言議本不合於臺地。情跡且久阻於朝端。向來掌憲除命。忽下於千萬夢想之外。逖違之餘。願切耿光之昵覲。懲討之重義。當微悃之粗伸。是以章皇肅陛。仍簉常參。冒昧詣臺。只傳舊啓。旋蒙違逋之例勘。秪切恩造之感祝。伊後諫臣。以李魯春事。有常參後詣臺。不發啓臺臣請罷之啓。臣實其人。反躬自恧。無面可顯。只此一着。臣之不稱於斯職。亦已著矣。彈墨未乾。除旨又降。雖感恩命之荐承。自顧私義之益蹙。情勢旣已如此。去就非所可論。臣何可一刻晏然於臺次乎。請命遞斥臣職。答曰。勿辭。
정조 10년
行左承旨具明謙啓曰。掌令韓晩裕再啓煩瀆。退待物論矣。傳曰。知道。
정조 10년
掌令韓晩裕啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請尹得孚嚴鞫得情。請亟寢煥九島配之命。卽令王府。拿來嚴問。夬正典刑。請還寢李魯春絶島安置之命。亟令王府。設鞫嚴問。期於得情。新除授執義洪周萬時在京畿抱川地。斯速乘馹上來事。下諭。答府曰。不允。李魯春事。昨已悉諭。此啓之停與不停。係隄防之嚴與不嚴。決難賜批矣。下諭事。依啓。
정조 10년
行大司憲金履素。行大司諫沈豐之啓曰。臣等俱以庸愚之姿。猥叨言責之任。目見聖敎非常。處分過中。不勝憂慨。相率陳箚。及承批旨。責諭備至。至有捧納承旨遞差之命。繼有問備之敎。臣等滿心惶恧。無地自容。夫臺啓事體。不輕而重。上不可以指導。下不可以奉承。其停其連。宜乎一任公議。而夜下傳敎。旣令兩司知之。有若使之停啓者然。故臣等竊恐聖德由是而或累。後弊因此而將啓。不避煩撓之懼者。亶出憂愛之忱。至若詣臺臺臣之以罷以遞。又是聖上之過擧。而職在喉舌者。不能終始覆難。一啓而止。草草塞責。汲汲頒布。大失唯允之責。宜有規警之擧。故仰請譴罷矣。不惟不賜允可。乃以不襯似爲敎。此莫非臣等言議蔑劣。誠意淺薄。不能見孚於君父之致。以此以彼。其何可一刻仍冒於臺次乎。請命遞斥臣等之職。答曰。卿等箚辭避辭。不失寧激之義。且其句語。間多諍諍處。予非不欲假借。而要要臺閣。自有臺閣體例。一或放忽。流弊所關非細。而前持平成種仁之擧措。極其怪底。始於詣臺之初。以連啓轉稟。及其傳啓之後。以竢勘轉稟。似此臺體。卿等曾或見之未。從今以往。避辭之規。改以微稟可乎。罰止遞職。已失太輕。卿等之如是分疏。可謂察小而遺大。勢難例批。依啓。
정조 10년
行大司憲金履素。大司諫沈豐之箚曰。伏以。臣等伏見夜下傳敎。則以李魯春啓辭事。有此啓停否。不可一任其推諉。此意令兩司知之之敎。臣等於此。相顧愕眙。竊爲殿下惜此擧也。噫。臺閣之論。卽一國公共之議。其發之也。惟公議是循。其停之也。惟公議是聽。則曰兪曰咈。雖君上所以裁處。其停其連。非君上所可指導者。蓋所以重公議也。不如是而或停或連。一遵上旨。則殆同有司之奉承。全沒言官之職責。國家之設置臺閣。豈徒然哉。苟使臣等。徒知聖敎之嚴畏。不顧公議之可否。遽爾停啓。此不過一二人奉行聖敎而已。非出於一國之公共之論也明矣。設令此啓。在所當停。殿下敎之使停。則臺閣體例。已無可言。而亦豈不仰累於聖德。爲弊於後日耶。臣等之所大懼者。不專在於此啓之停否而已。伏願聖明。穆然深思。收還夜下傳敎。以光聖德。以存臺體焉。臣等治箚將上之際。又伏見傳敎下者。今日詣臺臺臣。始焉譴罷。終焉遞差。噫。何殿下過擧之至斯也。臺臣之詣臺傳啓。只見其擧職。未見其失當。則辭敎間沮抑。猶欠翕受之量。況罷之遞之。不少顧藉者乎。伏乞亟寢成命焉。其罷其遞。罪名雖異。其爲摧折則一般。而職在出納之地者。固當務積誠意。得寢乃已。而草草數語。徒事塞責。畢竟頒布。略不留難。惟允之義。果安在哉。臣等謂在院承旨一倂施以譴罷之典。斷不可已也。答曰。省箚具悉。夜下傳敎中。先令兩司知之云云。蓋不欲敎之使停也。卿等以予謂之參涉於停連。果成說乎。原傳敎豈必還收。承宣譴罷事。覈逆之擧。失之太酸。一猶能立。烏敢再事煩瀆乎。所請罪名。太不襯似矣。
정조 10년
正言李羽晉疏曰。伏以。臣至庸極陋。最居人下。偏沐洪造。猥踐榮道。雷肆妙選。已極濫竽之愧。薇省除命。遽及修省之際。臨門之盛擧在卽。求言之至意方勤。臣不敢言私。竭蹶趨參。草草膚淺之言。不足以對揚萬一。臣自顧悚恧。惟俟譴何。豈意我殿下。以聖人虛受之量。恢大舜察邇之規。旣蒙芻蕘之採。又侈箭簳之錫。臣伏奉恩賜。仰感殊渥。攢手祝天。不覺淸淚之被面耳。顧臣敷奏。如彼其陳腐。而及承寵錫。莫是其優異。臣誠滿心惶忸。益無所措。直欲鑽地而不可得也。召牌之下。宜卽趨承。以伸叨謝之忱。而第臣老母素患痰癖之症。當寒轉痼。寧日常少。近因日候之不適。以致外氣之猝添。自昨以來。諸症轉劇。寒熱交作。飮啖全却。委頓床笫。氣息凜綴。臣方左右扶將。勢難暫時離捨。玆不得不略入文字。仰瀆崇嚴。伏乞聖慈。天地父母。亟命鐫遞臣職名。仍治臣瀆撓之罪。以肅朝綱。俾便救護。千萬幸甚。省疏具悉。爾其勿辭。救護母病。
정조 10년
丙午正月二十四日申時。上御重熙堂。藥房提調持湯劑入侍時。藥房提調徐有隣。左承旨徐鼎修。假注書朴蓍壽。記注官金健修承膺祚。閣臣徐龍輔李崑秀尹行任。以此進伏訖。上命書傳敎曰。都承旨引義出去。與陳疏承旨許遞。前望單子入之。待下批牌招察任。又命書傳敎曰。左承旨聞有實故。許遞。前望單子入之。待下批牌招察任。上曰。承旨牌。以金尙集李亨元李祖承徐龍輔洪明浩出牌。又命書傳數曰。左承旨有實病。右副承旨情勢似然。竝許遞。上命進御藿香正氣散一貼煎入。出榻敎仍命退。諸臣以次退出。
정조 10년
行都承旨金尙集坐。左承旨李祖承坐直。右承旨未差。左副承旨徐有成坐直。右副承旨未差。同副承旨未差。注書金孝建仕一員未差。假注書金祖淳仕直。事變假注書李宗烈仕。